钦定古今图书集成/明伦汇编/官常典/第788卷 > 孙构
## 钦定古今图书集成/明伦汇编/官常典/第788卷 > 孙构

按《宋史》本传：“构字绍先，博平人。中进士第，为广济军
判官。岁入圭田粟六百石，构止受百石，馀以𢌿学官。
久之，知黎州。夷年墨数扰边，用间杀之。蜀帅吕公弼
上其事，擢知真州。凶岁得盗令名指党伍，悉寘诸法，
境内为清。迁度支判官。夔州部夷梁承秀、李光吉、王
充导生獠入寇，转运判官张诜请诛之。选构为使，倍”
道之官。至则遣浯州豪杜安募千人往袭，自督官军
及黔中兵击其后，斩承秀，入讨二族，火其居，馀众保
黑崖岭。黔兵从间道夜噪而进，光吉坠崖死，兖自缚
降，以其地建南平军。录功加直昭文馆，徙湖北转运
使。章惇兴南、北江蛮事，构谕降懿、治二州，纳归附州
十四。初，渡辰溪，舟毁而溺，得援者仅免。神宗悯之，赐
帛三百。北河酋彭师晏常持向背，构知向水酋彭儒
武与有隙，檄使攻之，师晏降，得其下溪州地，五溪皆
平。进集贤殿修撰，赐三品服。交阯入寇，拜右谏议大
夫、知桂州，声言将《掎角》𢭏其巢穴，寇闻，引去。以疾提
举崇福宫，换大中大夫。卒，年六十四。构喜功名，勇于
建立，西南边事自此始云。